Hafta o‘rtasida ob-havo o‘zgarib, yog‘ingarchilik bo‘lishi kutilmoqda

Bugun va ertaga O‘zbekiston bo‘yicha havo harorati +20…+22 daraja iliq bo‘lgan quruq va iliq ob-havo saqlanib turadi. Bu haqda O‘zgidromet xabar berdi.
Hafta o‘rtasida ob-havo o‘zgaradi. 27 oktabrda respublikaning shimoliy hududlariga Kavkaz hududlari ustida shakllangan nam havo massalari kirib kelishi boshlanadi. Qoraqalpog‘istonda, Xorazm viloyatida ba’zi joylarda biroz yomg‘ir yog‘ishi mumkin. Respublikaning qolgan hududlarida quruq ob-havo saqlanib turadi, yuqori va quyi qavat bulutlari hosil bo‘ladi.
28 oktabrda yomg‘irli zona sharqqa siljiydi va respublikaning tog‘ oldi va tog‘li hududlariga yaqinlashganda yog‘ingarchilik kuchayadi. Respublika bo‘yicha ba’zi joylarda yomg‘ir yog‘adi. Faqat Qoraqalpog‘istonda, Xorazm viloyatida va Farg‘ona vodiysida yog‘ingarchilik kutilmaydi.

29 oktabrda markaziy va sharqiy hududlarda, shuningdek respublikaning tog‘ oldi va tog‘li hududlarida yomg‘ir yog‘ishi kutilmoqda.
27−28 oktabrda respublika bo‘yicha ba’zi joylarda shamol tezligi 15−20 m/s gacha kuchayishi mumkin.
Hafta davomida harorat kechalari +4…+9 daraja iliq atrofida bo‘ladi. Kunduz kunlari esa harorat asta-sekin pasayadi va haftaning oxiriga kelib, harorat +7…+12 daraja iliqgacha pasayadi.